Яганэс Гёсфлят Клебу

**Яга́нэс Гёсфлят Кле́бу** (; 22 кастрычніка 1996 году) — нарвэскі лыжнік. Трымае некалькі рэкордаў, найбольш вядомым зь якіх ёсьць тое, што нарвэжац быў наймаладзейшым спартоўцам у гісторыі, які здабыў перамогу на Кубку сьвету, Тур дэ Скі, чэмпіянаце сьвету і зімовых Алімпійскіх гульнях. Клебу ўзяў тры залатыя мэдалі на зімовых Алімпійскіх гульнях 2018 году ў час свайго дэбютнага выступу на Алімпійскіх гульнях. На зімовых Алімпійскіх гульнях 2026 году ён усталяваў рэкорды паводле колькасьці залатых мэдалёў, здабытых на адной зімовай Алімпіядзе.

## Кар’ера
Спартовец запачаткаваў выступы 3 лютага 2016 году на Кубку сьвету ў клясычным спрынце ў нарвэскім Драмэне, дзе фінішаваў 15-м.

У наступным сэзоне маладзён упершыню трапіў на подыюм на Кубку сьвету, заняўшы трэці радок у клясычным спрынце, які ладзіўся 26 лістапада 2016 году ў фінскай Руцы. Пазьней, 18 лютага 2017 году, здабыў сваю першую перамогу на Кубку сьвету, стаўшы наймацнейшым у спрынце вольнай хадой у Отэпяа. Браў удзел у чэмпіянаце сьвету 2017 году ў Лахці, дзе быў бронзавым прызэрам у мужчынскім спрынце. 17 сакавіка 2017 году ў Квэбэку выйграў свой першы малы крыштальны глёбус Кубку сьвету ў спрынце. Свой другі сэзон завяршыў з трыма перамогамі на этапах Кубка сьвету.

Гулец трапіў на зімовыя Алімпійскія гульні 2018 году, дзе пачаў з 10-га месца ў скіятлёне. 13 лютага 2018 году стаў алімпійскім чэмпіёнам пасьля перамогі ў мужчынскім спрынце. Гэтая перамога зрабіла яго наймаладзейшым мужчынам, які браў перамогу ў алімпійскіх спаборніцтвах па лыжных гонках. Апошні этап ён праехаў на лыжах у складзе нарвэскай зборнай, якая перамагла ў эстафэце 4×10 кілямэтраў, а таксама быў найлепшым у мужчынскім камандным спрынце. Пакручасты ўзгорак на алімпійскай трасе быў названы нарвэскімі СМІ «ўзгоркам Клебу» пасьля таго, як спартовец некалькі разоў апярэджваў сваіх канкурэнтаў на гэтым уздыме ўсьцяж гульняў. Маючы тры залатыя мэдалі, ён поруч з францускім біятляністам Мартэнам Фуркадам стаў самым тытуляваным спартоўцам тых гульняў. Клебу таксама выйграў агульны залік Кубка сьвету 2017—2018 гадоў, што зрабіла яго наймаладзейшым пераможцам Кубка сьвету ў гісторыі. Ён абнавіў рэкорд паводле колькасьці перамог у спрынце за адзін сэзон Кубка сьвету, якіх было сем на рахунку лыжніка.

Клебу перамог на Тур дэ Скі 2018—2019 гадоў, дэбютаваўшы ў турніры. Нарвэжац узяў тры залатыя мэдалі на чэмпіянаце сьвету 2019 году ў Зээфэльдзе-ін-Тыроль. Ён пачаў чэмпіянат зь перамогі ў спрынце, што зрабіла спартоўца наймаладзейшым пераможцам чэмпіянату сьвету сярод мужчынаў. Таксама ён быў найлепшым у камандным спрынце і эстафэце. Клебу быў першым у агульным заліку Кубка сьвету 2018—2019 гадоў і пераўзвысіў свой уласны рэкорд паводле колькасьці перамог у спрынце за адзін сэзон, атрымаўшы восем перамог. Пасьля кароткага сэзону выкліканага пошасьцю каранавірусу, а таксама траўмы рукі, якая выбіла спартоўца на пэўны час з спаборніцтваў, Клебу скончыў сэзон на другім радку ў агульным заліку Кубка сьвету 2019—2020 гадоў.

Пачатак наступнага сэзону быў парушаны каранавірусам, пры гэтым некаторы час спаборніцтвы ладзіліся, але без удзелу нарвэскіх, швэдзкіх і фінскіх лыжнікаў. Клебу прапусьціў Тур дэ Скі, але вярнуўся на Кубак сьвету на этап у Фалюне. На чэмпіянаце сьвету 2021 году ў Обэрстдорфе Клебу пачаў сваю кампанію з пасьпяховай абароны тытула ў спрынце, апярэдзіўшы сваіх таварышаў па камандзе Эрыка Вальнэса і Говара Суляса Таўгбёля, стаўшы першым мужчынам двойчы запар стаў чэмпіёнам сьвету ў спрынце, і другім сярод лыжнікаў і лыжніц пасьля сваёй суайчыньніцы Марыт Б’ёрген. Поруч з Вальнэсам здабыў залаты мэдаль у камандным спрынце, а таксама забясьпечыў сабе яшчэ адзін залаты мэдаль у эстафэце. Аднак ён быў дыскваліфікаваны з клясычнай гонцы на 50 км. Спартовец заняў трэцяе месца ў агульным заліку Кубка сьвету таго сэзону. На зімовых Алімпійскіх гульнях 2022 году ён узяў золата ў асабістым спрынце вольным стылем і камандным спрынце клясычным стылем, а таксама стаў бронзавым мэдалістам у гонцы на 15 км і ўладальнікам срэбра ў эстафэце. Пасьля траўмы сьцягна ў ліпені 2022 году доўга было нявызначана, калі ён здолее вярнуцца да спаборніцтваў, але пачаў сэзон у лістападзе 2022 году. Клебу выйграў шэсьць этапаў Тур дэ Скі 2022—2023 гадоў і ў трэці раз стаў пераможцам турніру.

На чэмпіянаце сьвету 2023 году ў Планіцы перамог у спрынце клясычным ходам і камандны спрынт вольным ходам. Таксама ў Планіцы быў уладальнікам золата ў эстафэце і двух срэбных мэдалёў у скіятлёне і масавым старце на 50 км. Пасьля выступаў у Тронгэйме 15 і 16 сьнежня 2023 году захварэў і быў вымушаны прапусьціць Тур дэ Скі. На 9-м этапе Кубка сьвету 2023—2024 гадоў у нарвэскім Гольмэнколене ўпершыню ў сваёй кар’еры стаў пераможцам маратону 50 км клясычным стылем. Такім чынам, нарвэжац атрымаў 80-ю перамогу ў кар’еры на этапах гэтага турніру. У сэзоне 2024—2025 гадоў лыжнік у чацьверты раз перамог у Тур дэ Скі, атрымаўшы чатыры перамогі на этапах. Ён стаў пераможцам агульнага заліку Кубка сьвету, маючы на сваім рахунку 14 першых месцаў у этапах турніру. Нарвэжац фэнамэнальна правёў хатні чэмпіянат сьвету 2025 году ў Тронгэйме, узяўшы перамогі ўва ўсіх шасьці мажлівых стартах.

Зімовыя Алімпійскія гульні 2026 году спартовец пачаў зь перамогі ў скіятлёне. 10 лютага 2026 году Клебу выйграў свой сёмы залаты алімпійскі мэдаль у спрынце, фінішаваўшы з часам 3:39,74. Затым 13 лютага ён быў найлепшым у забегу на 10 км вольным стылем. 15 лютага ён выйграў свой дзявяты залаты алімпійскі мэдаль у складзе зборнай Нарвэгіі ў эстафеце 4×7,5 км, усталяваўшы новы рэкорд паводле колькасьці залатых мэдалёў, здабытых спартоўцам на зімовых Алімпійскіх гульнях у гісторыі. 18 лютага Клебу ён узяў 10-ы залаты алімпійскі мэдаль у камандным спрынце поруч з Эйнарам Гэдэгартам. 21 лютага Клебу перамог у гонцы на 50 км клясычным стылем.

## Крыніцы

## Вонкавыя спасылкі
* 

Катэгорыя:Нарвэскія лыжнікі
Катэгорыя:Лыжнікі і лыжніцы на зімовых Алімпійскіх гульнях 2018 году
Катэгорыя:Лыжнікі і лыжніцы на зімовых Алімпійскіх гульнях 2022 году
Катэгорыя:Лыжнікі і лыжніцы на зімовых Алімпійскіх гульнях 2026 году
Катэгорыя:Чэмпіёны зімовых Алімпійскіх гульняў 2018 году
Катэгорыя:Чэмпіёны зімовых Алімпійскіх гульняў 2022 году
Катэгорыя:Чэмпіёны зімовых Алімпійскіх гульняў 2026 году